महाभारतम्-02-सभापर्व-059
कृष्णेनाहृतविभूतिविलोकनाय देवकीरुक्मिण्यादिस्त्रीणामागमनम्।।1।।
सभामागतायाः यशोदासुतायाः रामकृष्णाभ्यां सत्कारः।। 2।। 
सर्वेषां स्वस्वभवनगमनम्।। 3।।
<table>				
<td>

	भीष्म उवाच।। 	<td>	2-59-1x	
				
<td>

	ततः सर्वदशार्हाणामाहुकस्य च याः स्त्रियः। नन्दगोपस्य महिषी यशोदा लोकविश्रुता।। 	<td>	2-59-1a2-59-1b	
				
<td>

	रेवती च महाभागा रुक्मिणी च पत्रिव्रता। सत्या जाम्बवती चोभे गान्धारी शिंशुमापि च।। 	<td>	2-59-2a2-59-2b	
				
<td>

	विशोका लक्षणा चापि सुमित्रा केतुमा तथा। वासुदेवमहिष्योऽन्याः श्रिया सार्धं ययुस्तदा।। 	<td>	2-59-3a2-59-3b	
				
<td>

	विभूतिं द्रष्टुमनसः केशवस्य महात्मनः। प्रीयमाणाः सभां जग्मुरालोकयितुमच्युतम्।। 	<td>	2-59-4a2-59-4b	
				
<td>

	देवकी सर्वदेवीनां रोहिणी च पुरस्कृता। ददृशुर्देवमासीनं कृष्णं हलभृता सह।।  	<td>	2-59-5a2-59-5b	
				
<td>

	तौ तु पूर्वमतिक्रम्य रोहिणीमभिवाद्य च। अभ्यवादयतां देवौ देवकीं रामकेशवौ।। 	<td>	2-59-6a2-59-6b	
				
<td>

	सा ताभ्यामृषभाक्षाभ्यां पुत्राभ्यां शुशुभेऽधिकम्। देवकी देवमातेव मित्रेण वरुणेन च।। 	<td>	2-59-7a2-59-7b	
				
<td>

	ततः प्राप्ता यशोदाया दुहिता वै क्षणेन हि। जाज्वल्यमाना वपुषा प्रभयाऽतीव भारत।। 	<td>	2-59-8a2-59-8b	
				
<td>

	एकानङ्गेति यामाहुः कन्यां वै कामरूपिणीम्। यत्कृते सगणं कंसं जघान पुरुषोत्तमः।। 	<td>	2-59-9a2-59-9b	
				
<td>

	ततः स भगवान्रामस्तामुपाक्रम्य भामिनाम्। मूर्ध्न्युपाघ्राय सव्येन परिजग्राह पाणिना।। 	<td>	2-59-10a2-59-10b	
				
<td>

	तां च तत्रोपसम्प्राप्य प्रियामिव सखीमिमाम्। दक्षिणेन कराग्रेण पिरजग्राह माधवः।। 	<td>	2-59-11a2-59-11b	
				
<td>

	ददृशुस्तां सभामध्ये भगिनीं रामकृष्णयोः। रुक्मपद्मशां पद्मश्रीमिवोत्तमनाभयोः।। 	<td>	2-59-12a2-59-12b	
				
<td>

	अथाक्षतमहावष्ट्या लाजपुष्पघृतैरपि। वृष्णयोऽवाकिरन्प्रीताः सङ्कर्षणजनार्दनौ।। 	<td>	2-59-13a2-59-13b	
				
<td>

	सबालाः सहवृद्धाश्च ये ज्ञातिकुलबान्धवाः।उपोपविविशुः प्रीता वृष्णयो मधुसूदनम्।। 	<td>	2-59-14a2-59-14b	
				
<td>

	पूज्यमानो महाबाहुः पौराणां रतिवर्धनः। विवेश पुरुषव्याघ्रः स्ववेश्म मधुसूदनः।। 	<td>	2-59-15a2-59-15b	
				
<td>

	रुक्मिण्या सहितो देव्या प्रमुमोद सुखी सुखम्। अनन्तरं च सत्याया जाम्बवत्याश्च भारत।। 	<td>	2-59-16a2-59-16b	
				
<td>

	सर्वासां च यदुश्रेष्ठो गेहे गेहे विहारवान्। जगाम च हृषीकेशो रुक्मिण्याः सदनं पुनः।। 	<td>	2-59-17a2-59-17b	
				
<td>

	एष तात महाबाहो विजयः शार्ङ्गधन्वनः। एतदर्थं च जन्माहुर्मानुषेषु महात्मनः।। 	<td>	2-59-18a2-59-18b	
<td>

	।। इति श्रीमन्महाभारते सभापर्वणि अर्घाहरणपर्वणि एकोनषष्टितमोऽध्यायः।। 59 ।। 	<td>		

महाभारतम्/सभापर्व